Υ.Μ.Ε.Ε.: 12.03.007.001.001

**ΕΙΣΗΓΗΤΙΚΗ ΕΚΘΕΣΗ**

**Θέμα: Νομοσχέδιο με τίτλο: «****Ο περί Άδειας Οδήγησης (Τροποποιητικός) Νόμος του 2022»**

Το Αρχηγείο Αστυνομίας – Τμήμα Τροχαίας ήγειρε με επιστολή του, το νομικό κενό που δημιουργήθηκε μετά την ψήφιση του περί Άδειας Οδήγησης Νόμου (Ν130(Ι)/2020), με τον οποίο δημιουργήθηκε νομική ασάφεια ως προς τις ποινικές ευθύνες του εργοδότη όταν ο εργοδοτούμενός του, οδηγεί μηχανοκίνητο όχημα χωρίς κανονική άδεια οδήγησης. Για την κάλυψη του νομικού κενού που δημιουργήθηκε, το Υπουργείο Μεταφορών, Επικοινωνιών και Έργων ετοίμασε Τροποποιητικό Νομοσχέδιο.

2. Το τελικό κείμενο διαμορφώθηκε στην παρούσα του μορφή μετά από αποφάσεις που λήφθηκαν σε έκτακτη συνεδρία του Συμβουλίου Οδικής Ασφάλειας, αλλά και μετά από εισηγήσεις του Υπουργού Μεταφορών, Επικοινωνιών και Έργων. Εκτός από την κάλυψη του νομικού κενού, ρυθμίζεται, επίσης, η διάρκεια ισχύος της μαθητικής άδειας, μετά την οποία ο οδηγός, αν δεν λάβει κανονική άδεια οδήγησης, θα πρέπει να υποβληθεί ξανά στη διαδικασία εξέτασης και έκδοσης της μαθητικής του άδειας. Επιπρόσθετα, ρυθμίζεται η οδήγηση στο οδικό δίκτυο από ένα μαθητευόμενο οδηγό, με τρόπο ώστε οι εκπαιδευόμενοι, όλων των κατηγοριών μοτοποδηλάτου και μοτοσικλέτας να μπορούν να εκπαιδεύονται στο οδικό δίκτυο, νοουμένου ότι συνοδεύονται και βρίσκονται υπό την άμεση επιτήρηση αδειούχου εκπαιδευτή οδηγών. Τέλος, ρυθμίζεται ότι, τόσο οι εκπαιδευόμενοι οδηγοί, όσο και oi οδηγοί μοτοποδηλάτων και μοτοσικλέτας κατά τη διάρκεια εργασίας τους, ως οι πιο επιρρεπείς σε τροχαίες συγκρούσεις, πρέπει, πέραν του προστατευτικού κράνους, να φέρουν την κατάλληλη προστατευτική ενδυμασία που ένας μοτοσικλετιστής πρέπει να φέρει.

3. Ως Παράρτημα Ι επισυνάπτεται το προσχέδιο Νομοσχεδίου με τίτλο «Ο περί Άδειας Οδήγησης (Τροποποιητικός) Νόμος του 2022», το οποίο έτυχε νομοτεχνικού ελέγχου. Αντίγραφο της σχετικής Αιτιολογικής Έκθεσης του Γενικού Εισαγγελέα επισυνάπτεται ως Παράρτημα ΙΙ. Ως Παράρτημα ΙΙΙ επισυνάπτεται το Ερωτηματολόγιο Ανάλυσης Αντικτύπου για το εν λόγω Νομοσχέδιο.

4. Το Υπουργικό Συμβούλιο κατά τη συνεδρία του στις 26.01.2022, αντίγραφο Προσχεδίου της σχετικής Απόφασης επισυνάπτεται ως Παράρτημα IV, ενέκρινε το Προσχέδιο Νομοσχεδίου με τίτλο «Ο περί Άδειας Οδήγησης (Τροποποιητικός) Νόμος του 2022» και εξουσιοδότησε τον Υπουργό Μεταφορών, Επικοινωνιών και Έργων να το καταθέσει στη Βουλή των Αντιπροσώπων για ψήφιση του σε Νόμο.

**ΥΠΟΥΡΓΕΙΟ ΜΕΤΑΦΟΡΩΝ, ΕΠΙΚΟΙΝΩΝΙΩΝ ΚΑΙ ΕΡΓΩΝ**

**28 Ιανουαρίου, 2022**

**Χ.Κ.**